钦定古今图书集成/明伦汇编/官常典/第648卷 > 刘田
## 钦定古今图书集成/明伦汇编/官常典/第648卷 > 刘田

按《兖州府志》：“田字伯耕，约之长子也。为人俊爽玉立，
豪宕魁礨，少所折节，而孝友慈祥，蔼然笃至，过绝常
人。年二十馀，中弘治十八年乙丑进士，授元氏知县。
为治严明，不阿权贵。时刘瑾用事，遣中官二人剌事
畿内，所至长吏皆郊迎谒。及入，元氏坐传舍，召令田
驾车，雍容传呼而入，二人不为起。田厉声曰：‘咄，阉胡
不为长者下坐’！”二人大愕，起呼其徒，欲辱之。田前提
其一人掷堂下，召吏缚送狱，曰：“若刺事郡邑，奉何诏
旨？吾上书请之矣。”二人大困，蒲伏求解，久乃得去。走
白真定知府，知府大恐，以千金为谢，不使知也。时郡
邑多献生物，元氏人得白兔送邑，僚佐大喜，以为奏
当受赏。前贺令田笑谢之。乃置酒，召丞、尉、博士饮。酒
三行，奏炙，起属客曰：“诸君啖白兔炙否？此乃是也。”丞
以下愕不能对。田笑曰：“诸君乐饮耳，令岂献白兔者？”
已，召为户部主事，稍迁员外郎。正德丁丑命督江南
漕运。时漕政久废，有司催科后期，而军卫尉士多所
需索，吏毋敢笞其一卒。田悉绳之以法，如期而竣。年
三十九卒官。今祀学宫。